ለኢንተርፕራይዞች 4 ነጥብ 7 ቢሊዮን ብር ብድር ተሰጥቷል
አዲስ አበባ፡- የፌዴራል ሥራ ዕድል ፈጠራና ምግብ ዋስትና ኤጀንሲ በ2012 በጀት ዓመቱ የመጀመሪያ ስድስት ወራት ከሩብ ሚሊየን ለሚበልጡ አንቀሳቃሾች 4ነጥብ 7 ቢሊዮን ብር የብድር አገልግሎት መሰጠቱን አስታወቀ፡፡በኤጀንሲው የኮሙዩኒኬሽን ባለሙያ አቶ በኃይሉ ንጉሤ በተለይ ለአዲስ ዘመን እንደገለፁት፤ ኤጀንሲው ለአንቀሳቃሾቹ 4ነጥብ5 ቢሊየን ብር ብድር ለመስጠት ታቅዶ፣ በ44ሺ551 ኢንተርፕራይዞች ሥር ለታቀፉ 106ሺ569 አንቀሳቃሾች ብድር ተሰጥቷቸዋል፡፡ብድሩን የወሰዱት በአገልግሎት፣ ንግድ፣ ኮንስትራክሽን፣ ከተማ ግብርና ፣ በጥቃቅንና ማኑፋክቸሪንግ የተደራጁ መሆናቸውን አቶ በኃይሉ ጠቅሰው፣ በዚህም ለ406ሺ453 ዜጎች የሥራ ዕድል መፈጠሩም ጠቁመዋል፡፡አቶ በኃይሉ ለኢንተርፕራይዞች ከሚሰጠው ብድር 3ቢሊየን ብር ለማስመለስ ታቅዶ ከዘመኑ ብር 1ነጥብ6 ቢሊየን ብር ማስመለስ መቻሉንም አመልክተዋል፡፡ከውዝፍ ዕዳም 282 ሚሊየን ብር እንዲመልሱ መደረጉን ጠቅሰው፣በአጠቃላይ 2ነጥብ 1 ቢሊየን ብር ማስመለስ መቻሉን ጠቁመዋል፡፡የብድር አመላለሱ ከ2011 ተመሳሳይ ስድስት ወራት 1ነጥብ 7ቢሊየን ብር ጋር ሲነፃፀር በ23 በመቶ መሻሻል አሳይቷል፡፡በብድር ስርጭት አጠቃቀም በኦሮሚያና ሱማሌ ክልሎችና በአዲስ አበባ ከተማ የተሻለ አፈፃፀም መታየቱን ገልጸው፣ በብድር አመላለስ በኩል ሶማሌ ክልል ከዕቅድ በላይ ማከናወኑን አስታውቀዋል፡፡ ደቡብና ትግራይ ክልሎችና ድሬዳዋ ከተማ መስተዳድር መካከለኛ መሆናቸውን ጠቅሰው፣ ሌሎች ክልሎች አፈፃፀማቸው በጣም ዝቅተኛ መሆኑን ጠቁመዋል፡፡የብድር አመላለስ ለአዳዲስ ሥራ ፈላጊዎች ብድር ከማሠራጨት አንፃር የሚያደርሰውን ተፅዕኖ ከግምት በማስገባት በንቅናቄና በቅንጅት መሥራት ይገባል ሲሉም አቶ በኃይሉ አስገንዝበዋል፡፡በበጀት ዓመቱ ስድስት ወራት ለ177ሺ 189 ኢንተርፕራይዞች 9ነጥብ9 ቢሊዮን ብር የገበያ ትስስር ለመፍጠር ታቅዶ 58ሺ 5 ኢንተርፕራይዞች 8ነጥብ5 ቢሊዮን ብር የገበያ ትስስር መፈጠሩን የጠቀሱት የኮሙዩኒኬሽን ባለሙያው፤ የገበያ ትስስሩ በአብዛኛው በመንግሥት በሚወጡ ጨረታዎች እና በኮንስትራክሽን ዘርፍ ላይ የተንጠለጠለ መሆኑን ተናግረዋል፡፡ኤጀንሲው ሀገር አቀፍ ንቅናቄ በማካሄድ በበጀት ዓመቱ ስድስት ወራት በተለያዩ የኅብረተሰብ ክፍሎች የተሻለ የቁጠባ ባህል እንዲኖር በማድረግም 4ነጥብ 9 ቢሊየን ብር በማስቆጠብ የዕቅዱን 94 በመቶ ማሳካት መቻሉን አመልክተው፣ ከዚህ ውስጥ በተማሪዎች የተቆጠበው 13ነጥብ 7 ሚሊየን ብር እንደሚሆን አስረድተዋል፡፡አዲስ ዘመን ጥር 26/2012